Belá-Dulice

Belá-Dulice je obec na Slovensku v okrese Martin.

 Polohopis 
Obec vznikla spojením pôvodných obcí Belá a Dulice a nachádza sa vo východnej časti Turčianskej kotliny, na západnom úpätí Veľkej Fatry. Obcou preteká Beliansky potok, ktorý sa od prameňa pod Borišovom vinie Belianskou dolinou.

 Kultúra a zaujímavosti  
 Pamiatky 
 Rímskokatolícky kostol Božieho tela v časti Belá, jednoloďová gotická stavba s pravouhlym ukončením presbytéria a predstavanou vežou z tretej tretiny 13. storočia. Ide o typický príklad vidieckeho kostola s prvkami rannogotickej dispozície, najstaršou dochovanou časťou je svätyňa. V kostole sa dochoval gotický krov z roku 1409. V rokoch 1647 až 1709 bol kostol evanjelický. V interiéri sa nachádza renesančný pôvodne protestantský oltár z druhej polovice 17. storočia, doplnený v 18. storočí o sochy a svätostánok v duchu katolíckeho rítu. Ďalej sa tu nachádza gotická socha sv. Apolónie z 15. storočia. Renesančná päťpodlažná veža ukončená barokovou helmicou s laternou bola ku kostolu pristavaná v 17. storočí. Je zdobená maľovaným nárožným kvádrovaním. Na veži je umiestnený neskorogotický zvon z roku 1507. Po roku 1709 získal barokovú úpravu. V Slovenskom národnom múzeu v Martine nájdeme kvalitný drevený polychrómovaný reliéf Klaňanie troch kráľov z 15. storočia, ktorý pochádza z tohto kostola. 
 Evanjelický kostol, jednoloďová neoklasicistická stavba s polygonálnym ukončením presbytéria a vežou tvoriacou súčasť jej hmoty z rokov 1914-1920. Dekoratívna geoetrizujúca výzdoba fasád veže bola odstránená v druhej polovici 20. storočia. Fasáda kostola je členená polkruhovo ukončenými oknami so šambránami so secesným geometrickým dekorom. V nedávnej dobe bolo pristavané polygonálne presbytérium, ktoré nahradilo pôvodné pravouhle.
 Dedinská zvonica v časti Dulice, murovaná stavba na pôdoryse štvorca s drevenou nadstavbou a stanovou strechou z roku 1861. Rezonančné otvory sú polkruhovo ukončené. 

 Turistika 
náhľad|vľavo|Belianska dolina
Cez Belú vedie prístupová cesta do rekreačného strediska v Jasenskej doline, ako aj samotnej Belianskej doliny. V samotnej doline i jej odbočkách je množstvo súkromných chát a sčasti asfaltová cesta vedie až po rekreačné stredisko Havranovo, hoci vjazd je len pre ubytovaných hostí zariadenia. Ďalej pokračuje lesná cesta až pod Borišov, na ktorý (okolo chaty pod Borišovom) vedie od obce turistický chodník.

Od Havranova vedie turistický chodník k vodopádom Došná.

 Značené trasy 
 po  značenom chodníku Belianskou dolinou ku chate pod Borišovom
 po  značenom chodníku od Havranova k vodopádom Došná
 po  značenom chodníku z obce cez Lysec na hlavný hrebeň

 Osobnosti obce 
 Rodáci 
 Michal Buľovský (* ? – † 1711), kňaz, básnik, husliar, pedagóg, profesor teologie a matematiky, vynálezca organu s posuvnými klávesami
 František Buľovský ( 17. 18. stor.) pedagóg, zakladateľ latinskej školy v Lučenci, prekladateľ diel J. A. Komenského
 Miloš Buľovský (* 1869 – † 1945) pedagóg, školský inšpektor, etnograf, publcista, 

 Pôsobili tu 
 Samuel Ivanka (* 1761 – † 1842), necpalský rektor

 Partnerské mestá 
   Kysáč, Srbsko

 Referencie 

 Pozri aj 
 Zoznam kultúrnych pamiatok v obci Belá-Dulice

 Iné projekty 

 Externé odkazy 

 Apsida.sk- profil gotického kostola


Kategória:Obce okresu Martin